Virallinen lehti nro C 167 , 01/06/1998 s. 0229



B4-0497, 0530, 0535, 0549, 0551 ja 0559/98 Päätöslauselma Campanian tulvista Italiassa Euroopan parlamentti, joka A. on syvästi järkyttynyt 5. toukokuuta 1998 Avellinon ja Salernon maakuntia kohdanneesta luonnonkatastrofista, jossa yli sata ihmistä menetti henkensä, kymmeniä katosi tai haavoittui ja tuhansia on evakuoitu, B. ottaa huomioon, että viime vuosien epävakaat hydrogeologiset olosuhteet Italian alueella ovat pahentuneet ja että tapahtumien epätavallisen nopeasta ja rajusta kulusta huolimatta katastrofiin ovat syynä myös hallitsematon kaupungistuminen, laiton rakentaminen, vyöhykkeen puiden ja metsien hävittäminen, jokien virtaussuunnan muuttaminen ja jokitörmien peittäminen betonilla, jotka kaikki ovat muuttaneet perinpohjaisesti paikallista ympäristöä ja jota paikalliset ja kansalliset viranomaiset eivät ole riittävästi määrin pystyneet estämään, C. ottaa huomioon, että Italiassa, kuten muissa Euroopan maissa, on saatava aikaan todellinen aluesuojelupolitiikka uusien luonnonkatastrofien ehkäisemiseksi erityisesti Campanian kaltaisella alueella, missä hydrogeologinen järjestelmä on erittäin epävakaa; Euroopan parlamentti, joka 1. Esittää surunvalittelunsa uhrien perheille; 2. Pyytää, että evakuoitujen ihmisten pysyvästä asuttamisesta huolehditaan välittömästi, ja pyytää komissiota näiltä osin toimimaan yhteistyössä Italian viranomaisten kanssa; pyytää lisäksi, että ryhdytään välittömästi perusrakenteiden määrätietoiseen kunnostamiseen ja katastrofin keskeyttämien taloudellisten toimintojen uudelleen käynnistämiseen; 3. Korostaa, että tämän katastrofin mittasuhteet ja huomattava kuolonuhrien määrä vaativat perusteellista ja laaja-alaista poliittisen ja hallinnollisen vastuun arviointia ja torjunta- ja väestönsuojelutoimia kaikilla tasoilla; 4. Pyytää komissiota tutkimaan mahdollisuutta myöntää yhteisön varoja jälleenrakennusohjelmien rahoittamiseen ja tuotantotoiminnan uudelleen käynnistämiseen, mikä olisi toteutettava mahdollisimman pian; 5. Pyytää Italian asiasta vastaavia viranomaisia varmistamaan, että ryhdytään välittömästi tarvittaviin toimenpiteisiin ajantasalla olevan vaarallisia alueita koskevan kartan laatimiseksi ja että ennen kaikkea tällaisten alueiden jatkuvan valvonnan varmistamiseksi toteutetaan asianmukaisia oikeudellisia ja hallinnollisia toimia; 6. Pyytää Italian hallitusta tekemään tarvittavat muutokset nykyiseen maankäyttöön liittyviin toimivaltuuksiin; 7. Kiirehtii niiden yhteisön välineiden määrittelemistä, joilla voidaan koordinoida Euroopan tasolla erilaisia väestönsuojelujärjestelmiä, jotta luonnonkatastrofin sattuessa voitaisiin oikeaan aikaan saada käyttöön Euroopan unionin alueella miehistöä, välineitä, kalustoa, tietotekniikka- ja karttajärjestelmiä sekä tukijärjestelmiä; 8. Katsoo, että Italiassa, kuten muissa Euroopan maissa, ympäristöpolitiikka ja aluesuojelu olisi asetettava etusijalle hallituksen toimissa ja että tässä yhteydessä on laadittava ja toteutettava sitovia suunnitelmia alueellisia uudelleen järjestelyjä varten, jotka lopettavat etenkin maankäyttöön liittyvät väärinkäytökset ja hallitsemattoman päällystämisen betonilla; 9. Kehottaa puhemiestään välittämään tämän päätöslauselman neuvostolle, komissiolle ja Italian hallitukselle ja parlamentille, Campanian alueen johdolle ja Avellinon ja Salernon maakuntien johtajille.